Užluobės Lurdas
Užluobės Lurdas (arba Šarkės Lurdas) – lurdo grota, stūksanti Užluobės kaime, Skuodo seniūnijoje, Skuodo rajone, Luobos upės pakrantėje. Priešingame krante, apie 0,5 km į šiaurę, įsikūrusi Šarkės dvaro sodyba. Kelyje  4603  Telšiai–Alsėdžiai–Barstyčiai–Skuodas , už 1,5 km į šiaurę nuo Apuolės, netoli tilto per Luobą, pastatyta lankytino objekto rodyklė. Ji nukreipia į vakarų pusę, nurodo 0,5 km atstumą iki objekto. Paskutinė atkarpa, išsukus iš žvyrkelio, eina šalia pamiškės, lauko keliuku, kuris po lietaus gali būti sunkiai pravažiuojamas. Aikštelėje ant medžiais apaugusio upės skardžio pastatytas informacinis stendas. Prie Lurdo nusileidžiama stačiame šlaite įrengtais laiptais. Lurdas pritaikytas lankymui, pastatyti suoliukai. Lurdo grota įrengta vietos ūkininko Juozo Žadausko sumanymu 1936-1937 m. Prie šventvietės atvyksta maldininkų ir turistų, vyksta tradiciniai ateitininkų ir kiti renginiai. Labiausiai Lurdas lankomas ir prie jo meldžiamasi gegužės mėnesį prie Marijos garbei skirto altoriaus ir paveikslo, kurie papuošiami gėlėmis. Paskutinį gegužės sekmadienį čia aukojamos Šv. Mišios. Gegužinėse pamaldose yra apsilankęs Telšių vyskupas Jonas Boruta.